13 priedas

Medynų selekcinės vertės NUSTATYMO METODIKA

1. Medynų selekcinės vertės nustatymo tikslas – projektuoti miško žėlimą bei vykdyti miško dauginamosios medžiagos ruošą. Medynai yra priskiriami vienai iš trijų selekcinių grupių: I – labai gero tvarumo, kokybės ir produktyvumo medynai; II – vidutinio ir aukštesnio tvarumo, produktyvumo ir kokybės medynai; III – medynai, nepriskirti I ir II selekcinei grupei.

2. Bendrieji rodikliai:

2.1. Amžius. Spygliuočiai ir kietieji lapuočiai vertinami nuo 51 metų, minkštieji lapuočiai ir skroblai – nuo 31 metų.

2.2. Medyno sudėtis.Vyraujanti medžių rūšis medyne turi sudaryti ne mažiau kaip 50 % medyno tūrio, o ąžuolynuose, klevynuose, liepynuose, skroblynuose ir guobinių medynuose – ne mažiau kaip 30 % medyno tūrio.

2.3. Augavietė. Medynai turi augti rūšiai būdingose augavietėse.

3. Medyno tvarumo rodikliai:

3.1. Skalsumas. I selekcinės grupės medynų skalsumas turi būti ≥ 0,7; II grupės – ≥ 0,6, ąžuolynams I grupės – ≥ 0,6; II grupės – ≥ 0,5.

3.2. Pažeistų medžių kiekis (išskyrus mechaninius ir žvėrių pažeidimus): I grupės – ≤ 10 %, II grupės – 11–20 %.

4. Medyno produktyvumas. Vertinamas pagal medyno bonitetinę klasę: Ia-I boniteto pušynai, maumedynai, beržynai, juodalksnynai, drebulynai priskiriami I selekcinei grupei, II boniteto – II selekcinei grupei; Ia-II boniteto eglynai, ąžuolynai, uosynai, klevynai, skroblynai, guobinių medynai, liepynai priskiriami I selekcinei grupei, III boniteto – II selekcinei grupei.

5. Medyno kokybė:

5.1. Blogų (neišreikštu stiebu – tik lapuočių, kreivų, suktų, plyšusių, dvišakių, pleištinėmis šakomis) stiebų kiekis: I selekcinės grupės medyne – ≤ 10 %; II selekcinės grupės medyne – 11–20 %.

5.2. Stambiašakių medžių kiekis (išskyrus ąžuolą): I selekcinės grupės medyne – ≤ 10 %; II selekcinės grupės – 11–20 %.

**Pastaba.** Genetiniu požiūriu vertinguose miškuose gali būti atliekami detalesni medynų selekcinės vertės tyrimai arba pagal specifinius požymius ir jų svarbą nustatoma aukštesnė selekcinė grupė, nesivadovaujant aukščiau išvardytais rodikliais.

\_\_\_\_\_\_\_\_\_\_\_\_\_\_\_\_\_